OB-træner Lars Olsen mødte for to år siden litauiske Kaunas som træner for Randers FC. Og han advarer mod et fysisk stærkt mandskab.

Hvis de forsvarende danske mestre fra AaB som ventet går videre til tredje kvalifikationsrunde til Champions League, skal holdet i litauiske Kaunas møde et fysisk stærkt mandskab, der godt kan lide at spille bold. Nuværende OB-træner Lars Olsen sad på Randers FC's trænerbænk i 2006, da kronjyderne mødte netop Kaunas og med lidt besvær gik videre til Uefa Cuppens første runde med en samlet sejr på 3-2. - Nu kan jeg forestille mig, hvad de fleste medier skriver. Nemlig at det bliver en "walk over" for AaB - det tror jeg ikke, det bliver. Da vi mødte dem, husker jeg dem som et fysisk stærkt hold, der gerne vil spille fodbold. Med atletiske og meget løbestærke spillere, siger Lars Olsen til Ritzaus Bureau. Ifølge Olsen vandt Randers FC lidt heldigt med 3-1 på hjemmebane, mens klubben ved hjælp af hårdt arbejde formåede at holde litauerne fra de store målchancer på udebane. Og skal AaB møde Kaunas, kommer klubben ligeledes til at kæmpe for det, hvilket Glasgow Rangers fik at mærke, da den skotske klub tirsdag aften tabte til klubben og dermed måtte forlade kvalifikationsturneringen til Champions League. - Et eller andet sted er det en gave til AaB at møde Kaunas om at komme i Champions League. På den anden side vil jeg godt råbe vagt i gevær, fordi så nemt tror jeg heller ikke, det bliver, siger Lars Olsen. Under kampen i Litauen mellem Randers og Kaunas stod et par hundrede kampklædte soldater rundt om banen hjemmeholdets stadion S. Dariaus, men ellers var stemningen ligesom på ethvert dansk stadion med plads til knap 10.000 tilskuere. Og samlet set kan AaB da også slå litauerne, selv om nordjyderne for alt i verden ikke må undervurdere sin modstander fra det lille baltiske land. - Jeg tror, de går videre. Og det mener jeg også, de skal. De får ikke større chancer end at møde sådan et hold, siger Lars Olsen. For at kvalificere sig til mødet med Kaunas skal AaB først vinde samlet over bosniske Modrica. Første opgør endte 5-0, mens returopgøret spilles onsdag aften. /ritzau/